Document ID: 32000R0264

KOMISSION ASETUS (EY) N:o 264/2000,
annettu 3 päivänä helmikuuta 2000,
neuvoston asetuksen (EY) N:o 2223/96 täytäntöönpanosta julkisen rahoituksen lyhyen aikavälin tilastojen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetun neuvoston asetuksen (EY) N:o 2223/96(1), sellaisena kuin se on muutettuna asetuksella (EY) N:o 448/98(2), ja erityisesti sen 3 artiklan 2 kohdan,
sekä katsoo seuraavaa:
1) Perustamissopimuksen 104 artiklan 2 kohdan mukaisesti komissio valvoo talousarviotilanteen kehitystä.
2) Julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetussa neuvoston asetuksessa (EY) N:o 1466/97(3) katsottiin, että olisi täydennettävä perustamissopimuksen 99 artiklan 3 ja 4 kohdassa tarkoitettua monenvälistä valvontamenettelyä ennakkovaroitusjärjestelmällä, jota noudattaen neuvosto kehottaa varhaisessa vaiheessa jäsenvaltioita toteuttamaan talousarvioon liittyviä korjaavia toimia, jotta voitaisiin estää julkistalouden alijäämää muodostumasta liialliseksi.
3) Tilastovaatimuksia talous- ja rahaliitossa käsitelleen Ecofin-neuvoston raportissa, joka hyväksyttiin 18 päivänä tammikuuta 1999, tuotiin erityisesti esille, että tarvitaan yhteiset ja yhdenmukaiset lyhyen aikavälin tilastot jäsenvaltioiden, varsinkin talous- ja rahaliittoon kuuluvien, julkisesta rahoituksesta.
4) Kansantalouden tilinpidon sääntöjen ja varsinkin Euroopan kansantalouden tilinpitojärjestelmän 1995 (EKT-95) käsitteiden katsotaan olevan välineitä, joiden avulla voidaan varmistaa eri jäsenvaltioiden tietojen vertailukelpoisuus ja avoimuus.
5) Julkisyhteisöjen sektorin täydellisten neljännesvuosittaisten tilien laatimiseksi olisi noudatettava vaiheittaista lähestymistapaa EKT-95:n puitteissa aloittaen vuodesta 2000, jolloin olisi oltava käytettävissä ensimmäinen EKT-95:n käsitteiden mukainen sarja julkisyhteisöjen tilien tekijöitä.
6) Etusijalle olisi asetettava sellaiset tekijät, jotka ennustavat luotettavasti julkisen rahoituksen kehityssuuntia ja jotka ovat ajan tasalla ja saatavilla säännöllisesti.
7) Verot, todelliset sosiaaliturvamaksut ja sosiaalietuudet antavat ensimmäisinä tekijöinä hyvissä ajoin varoituksia mahdollisista talousarvioriskeistä sekä hyödyllistä tietoa talouden suhdannevaihteluista.
8) Neuvoston päätöksellä 91/115/ETY(4), sellaisena kuin se on muutettuna päätöksellä 96/174/EY(5), perustettua raha-, rahoitus- ja maksutasetilastokomiteaa on kuultu.
9) Tällä asetuksella säädettävät toimenpiteet ovat päätöksellä 89/382/ETY, Euratom(6) perustetun tilasto-ohjelmakomitean lausunnon mukaisia,
ON ANTANUT TÄMÄN ASETUKSEN:
1 artikla
Tarkoitus
Tämän asetuksen tarkoituksena on määritellä luettelo niistä EKT-95:n taloustoimien luokista, joiden tiedot kaikkien jäsenvaltioiden on toimitettava neljännesvuosittain vuodesta 2000 alkaen, sekä näiden taloustoimien pääpiirteet, jotta käytettävissä olisi yhteiset ja yhdenmukaiset lyhyen aikavälin tilastot julkisesta rahoituksesta.
2 artikla
Luokat, joista neljännesvuosittaiset tiedot toimitetaan
Jäsenvaltioiden on toimitettava komissiolle (Eurostatille) neljännesvuosittaiset tiedot seuraavista julkisyhteisöjen resurssien ja käytön luokista EKT-95:n koodien mukaisesti:
resurssit:
- tuotannon ja tuonnin verot (D.2)
- josta: arvonlisäverot (D.211)
- tulo-, varallisuus- ym. juoksevat verot (D.5)
- pääomaverot (D.91)
- todelliset sosiaaliturvamaksut (D.611)
käyttö:
- rahamääräiset sosiaaliedut (D.62).
3 artikla
Neljännesvuosittaisten tietojen keruun lähteet ja menetelmät
Neljännesvuosittaisten tietojen keruussa 2 artiklassa mainituista luokista noudatetaan seuraavia sääntöjä:
1. Neljännesvuosittaisten tietojen on perustuttava tietoihin, jotka saadaan suoraan peruslähteistä, kuten julkisesta kirjanpidosta tai hallinnollisista lähteistä, joiden osuus kussakin luokassa on vähintään 90 prosenttia luokan kokonaismäärästä.
2. Suoria tietoja on tarvittaessa täydennettävä kattavuuteen liittyvillä mukautuksilla ja käsitteellisillä mukautuksilla, jotta neljännesvuosittaiset tiedot ovat EKT-95:n käsitteiden mukaisia.
3. Neljännesvuosittaisten ja vastaavien vuosittaisten tietojen on oltava johdonmukaisia.
4 artikla
Neljännesvuosittaisten tietojen toimittamisen aikataulu
1. Neljännesvuosittaiset tiedot on toimitettava komissiolle (Eurostatille) viimeistään kolmen kuukauden kuluttua sen vuosineljänneksen päättymisestä, jota tiedot koskevat.
2. Kaikki mahdolliset tarkistukset edellisten vuosineljännesten tietoihin on toimitettava samanaikaisesti.
3. Ensimmäiset neljännesvuosittaiset tiedot toimitetaan vuoden 2000 ensimmäiseltä neljännekseltä. Nämä tiedot on toimitettava viimeistään 30 päivänä kesäkuuta 2000.
5 artikla
Aikasarjojen toimittaminen
1. Jäsenvaltioiden on toimitettava komissiolle (Eurostatille) neljännesvuosittaiset tiedot 2 artiklassa mainituista luokista vuoden 1991 ensimmäisestä neljänneksestä lähtien.
2. Takautuvat tiedot kerätään 3 artiklan 2 ja 3 kohdassa määriteltyjen lähteiden ja menetelmien mukaisesti.
3. Takautuvat tiedot vuoden 1998 ensimmäisestä neljänneksestä vuoden 1999 neljänteen neljännekseen on toimitettava komissiolle (Eurostatille) viimeistään 31 päivänä joulukuuta 2000.
4. Takautuvat tiedot vuoden 1991 ensimmäisestä neljänneksestä vuoden 1997 neljänteen neljännekseen on toimitettava komissiolle (Eurostatille) viimeistään 30 päivänä kesäkuuta 2002.
6 artikla
Siirtymäsäännökset
1. Siirtymäsäännökset koskevat niitä jäsenvaltioita, jotka eivät voi vuodesta 2000 alkaen toimittaa neljännesvuosittaisia tietoja 4 artiklan 1 kohdassa kuvatun aikataulun ja 3 artiklassa määriteltyjen lähteiden ja menetelmien mukaisesti.
2. Näiden jäsenvaltioiden on toimitettava komissiolle (Eurostatille) "parhaat neljännesvuosittaiset estimaattinsa" 4 artiklan kuvatun aikataulun mukaisesti.
3. Näiden jäsenvaltioiden on samalla ilmoitettava, mitä on vielä tehtävä, jotta lähteet ja menetelmät olisivat 3 artiklassa määriteltyjen mukaiset.
4. Ajanjakso, jolloin siirtymäsäännöksiä sovelletaan, päättyy viimeistään tämän asetuksen liitteessä määritellyn aikataulun mukaisesti.
7 artikla
Asetuksen täytäntöönpano
1. Jäsenvaltioiden on toimitettava komissiolle (Eurostatille) kuvaus neljännesvuosittaisten tietojen keruussa käytettävistä lähteistä ja menetelmistä viimeistään maaliskuussa 2000 (ensimmäinen kuvaus).
2. Jäsenvaltioiden on toimitettava komissiolle (Eurostatille) kaikki tarkistukset kuvaukseen neljännesvuosittaisten tietojen keruussa käytettävistä lähteistä ja menetelmistä samalla, kun se toimittavat tarkistetut tiedot.
3. Ensimmäisestä kuvauksesta ja mahdollisista tarkistuksista on sovittava kunkin jäsenvaltion ja komission (Eurostatin) välillä.
4. Jäsenvaltioiden toimittamien kuvausten perusteella komissio (Eurostat) tutkii erityisesti sitä, täyttääkö kutakin 2 artiklassa mainittua luokkaa koskeva ensimmäinen neljännesvuosittainen estimaatti 3 artiklan 1 kohdassa tarkoitetun 90 prosentin vaatimuksen.
Jos on ilmeistä, että jokin jäsenvaltio ei kykene täyttämään 90 prosentin vaatimusta kansallistensa olosuhteidensa takia, komissio (Eurostat) voi myöntää kyseiselle jäsenvaltiolle erityispoikkeuksen.
5. Komissio (Eurostat) tiedottaa tilasto-ohjelmakomitealle, ja raha-, rahoitus- ja maksutasetilastokomitealle kunkin jäsenvaltion käyttämistä lähteistä ja menetelmistä.
8 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä helmikuuta 2000.

Labels: 12
0
2
19